SKRIFTLIG FORESPØRGSEL E-2541/01

af Ioannis Souladakis (PSE) til Kommissionen

(19. september 2001)

Om: Genetablering af det ødelagte vej- og jernbanenet

NATO's bombardementer af Jugoslavien har ødelagt det vejnet, som forbandt Grækenland med Centraleuropa. I dag fungerer kun 53 % af nettets samlede længde, som starter i Thessaloniki og strækker sig over Den Tidligere Jugoslaviske Republik Makedonien, Forbundsrepublikken Tyskland, Kroatien, Slovenien, Ungarn og Østrig. Der er anrettet tilsvarende skader på jernbanenettet, af hvis samlede længde kun knapt 52 % fungerer. Kommissionen bedes besvare følgende:

Har Kommissionen undersøgt de tab, som Den Europæiske Unions medlemslande har lidt på grund af ødelæggelsen af nettet, og de deraf følgende transportvanskeligheder?

Har Kommissionen afsat beløb til genetablering af det ødelagte vej- og jernbanenet, og hvis ja, hvorfra vil disse midler blive taget?

Har Kommissionen opstillet en tidsplan for udbedringen af skaderne på disse vej- og jernbanenet?

Svar afgivet på Kommissionens vegne af Loyola de Palacio

(12. november 2001)

Kommissionen er vidende om de betydelige ødelæggelser, der blev anrettet på vej- og jernbaneinfrastrukturerne på Balkan under krigen i Jugoslavien og bl. a. gik ud over den paneuropæiske transportkorridor, som passerer denne region og forbinder Grækenland med Østrig og Ungarn. Kommissionen er ligeledes informeret om de betydelige økonomiske konsekvenser af disse ødelæggelser, navnlig for visse medlemsstater.

Et aftalememorandum om den pågældende korridor blev undertegnet i Thessaloniki den 15. marts 2001 af landene i den pågældende region. Kommissionens næstformand med ansvar for transport og energi undertegnede memorandummet den 5. april 2001.

Kommissionen iværksatte herefter en strategisk analyse af regionens transportinfrastrukturnet og deres forbindelse med ansøgerlandene og Fællesskabets transeuropæiske transportnet. Den pågældende korridor er en del af disse net. Nærmere oplysninger om analysen kan fås på internetadressen: http://europa.eu.int/comm/energy_transport/library/tren_se_en.pdf

De vigtigste finansieringskilder til forbedring af transportnettene er de internationale finansielle institutioner, navnlig Den Europæiske Investeringsbank (EIB) og Den Europæiske Bank for Genopbygning og Udvikling (EBRD). Kommissionen har dog allerede ydet betydelig bistand til genopbygningen af nettene i denne region. Det drejer sig bl. a. om hovedvej E75 i Den Tidligere Jugoslaviske Republik Makedonien

Kommissionen påtænker at iværksætte nye projekter ved hjælp af Fællesskabets nye finansielle instrument CARDS, som skal støtte stabiliserings- og associeringsprocessen. Disse projekter kunne gennemføres i grænseområderne mellem Forbundsrepublikken Jugoslavien og Ungarn, for så vidt angår hovedvej E75, og mellem Kroatien/Forbundsrepublikken Jugoslavien og Kroatien/Slovenien, for så vidt angår hovedvej E70.

Et omtrentligt skøn over omkostningerne ved udviklingen af korridoren vil kunne foreligge inden sommeren 2002 efter afslutningen af en undersøgelse, som vil blive indledt i nær fremtid.

For at få et præcist overblik over de vigtigste investeringer er der iværksat en undersøgelse med betegnelsen Transport Infrastructure Regional Study (TIRS). På grundlag af resultaterne af denne undersøgelse, som forventes at foreligge i begyndelsen af 2002, skal der udarbejdes en plan over de vigtigste investeringer med tilhørende omkostningsoverslag og tidsplan. Undersøgelsens anden fase, som finansieres af Kommissionen, skal iværksættes inden udgangen af 2001 med det formål at uddybe analysen af de vigtigste projekter.

De berørte lande skal tage initiativ til at foreslå de projekter, som de finder vigtige, og ansøge Fællesskabet eller de internationale finansielle institutioner om de nødvendige finansieringer.